Malta ressqet ħames proposti għal proġetti li jistgħu jiġu ffinanzjati mill-pjan ta’ investiment tal-Kummissjoni Ewropea li tħabbar dan l-aħħar mill-President tal-Kummissjoni Ewropea, Jean Claude Juncker, biex jagħti spinta lit-tkabbir ekonomiku fl-Ewropa. L-aktar proġett ambizzjuż hu għal bini ta’ sistema ta’ trasport pubbliku permezz ta’ monorail. Bil-ħerqa għal trasport pubbliku aktar effiċjenti, il-Gvern ippropona lill-Kummissjoni Ewropea proġett ta’ Monorail li jikkonsisti f’ferrovija elevata li timxi fuq linja waħda. Skont ir-rapport li l-Gvern ressaq quddiem il-Kummissjoni Ewropea, bħalissa diġà qed isiru l-istudji għal dan il-proġett. Dawn mistennija jitlestew f’Ġunju li ġej. Huwa stmat li dan il-proġett jiġi jiswa’ 1.4 biljun ewro u jista’ jitlesta’ fi tmien snin. Il-Gvern qed jissuġġerixxi li l-proġett jiġi ko-finanzjat mal-Bank għall-Investiment Ewropew, ma’ banek ta’ żvilupp, u permezz ta’ finazjament privat ukoll. L-uzu tiegħu mill-passiġġieri għandu jgħin biex ikopri parti mill-ispejjeż. Dan il-proġett jinsab fil-lista ta’ proġett proposti  li ġiet ippubblikat mill-Kummissjoni Ewropea. Jissemma wkoll il-bini ta’ breakwater fil-bokka tal-port ta’ Marsamxett biex dan isir port tajjeb għall-baħħara f’kull xorta ta’ temp.  Bil-proġett li ssemma wkoll fid-diskors tal-budget  ġie stmat li jiswa mal-140 miljun ewro u jista’ jitlesta’ f’sentejn. Il-proġett ta’ mitjar żgħir f’Għawdex hu maħsub biex jgħin lill-gżira tiżviluppa ekonomikament u jinvolvi l-bini ta’ runway ta’ ftit anqas minn 900 metru. Il-Gvern qed jgħid li jrid jikkonserva l-karatteristiċi rurali ta’ Għawdex u għaldaqstant il-proġett irid ikun wieħed riversibbli.  F’dan il-każ l-istudji mistennija jitlestew sa tmiem din is-sena. L-istima tal-proġett hi ta’ 14-il miljun ewro u l-proġett jista’ jitlesta f’sentejn wara li jibda. Ir-raba’ proġett imressaq mill-Gvern Malti huwa għall-iżvilupp ta’ infrastruttura ġdida għax-xiri, il-ħażna u d-distribuzzjoni tal-mediċini. Is-sistema l-ġdida b’element qawwi ta’ teknologija, għandha l-għan li jiżdiedu l-effiċjenza u l-kontrolli, u jonqsu l-mediċini out-of-stock. Il-proġett jista’ jitlesta f’sentejn u nofs u jiġi jiswa mal-15-il miljun ewro. Il-ħames u l-aħħar proġett huwa intiż biex jilħaq lill-persuni b’diżabilità. Jinvolvi fost l-oħrajn il-bini ta’ ċentru ta’ inklużjoni soċjali f’komunità residenzjali għall-ħtiġijiet ta’ 100 ruħ, u 25 dar residenzjali fil-komunità biex jilħqu 25 ruħ kull wieħed.  Dan il-proġett hu stmat li jiswa €40 miljun. Il-pjan ta’ investiment tal-President tal-Kummissjoni Ewropea Jean Claude Juncker tħabbar ftit wara li l-kummissjoni tiegħu ġiet approvata mill-Parlament Ewropew u qed jingħad li għandu jservu bħala xprun għall-ekonomija Ewropea. Bejniethom it-28 pajjiż membru ressqu madwar 2,000 proposta li jinħtieġu aktar minn triljun ewro f’finanzjament. B’kuntrast mal-ħames proġett li ġew proposti minn Malta, il-Ġermanja ressqet 58 proġett. Il-proġetti li jintgħażlu jkunu eliġibbli għal finanżjament Ewropew iżda jistgħu jsiru wkoll bi sħab mal-privat jekk jkunu kummerċjalment viabbli.